На абласных спаборніцтвах па дапрызыўнай падрыхтоўцы, якія праводзіліся пару тыдняў таму каманда з Пружан саступіла ўсяго адно ачко сапернікам з Пінска і апынулася на другой прыступцы п’едэстала пераможцаў. Вызначыліся юнакі і ў асабістым заліку ў сваіх узроставых групах. Улад Гаўрыльчук стаў лепшым у стральбе, Дзяніс Яўтушык — трэцім. А Івану Зіновічу наогул не знайшлося роўных: агульны вынік па ўсіх шасці відах праграмы спаборніцтваў юнака аказаўся лепшым, чым у яго 56 сапернікаў. Ён стаў абсалютным лідарам. Гэта дало хлопцам пуцёўку на рэспубліканскі этап спартыўнага шматбор’я, дзе яны занялі чацвёртае месца.